RAPPORT TAL-KUMMISSJONI LILL-PARLAMENT EWROPEW U LILL-KUNSILL

Dwar l-Implimentazzjoni tad-Direttiva dwar il-Ħsejjes Ambjentali skont l-Artikolu 11 tad-Direttiva 2002/49/KE

1.Daħla

L-Artikolu 11 tad-Direttiva dwar il-Ħsejjes Ambjentali (minn hawn “id-Direttiva”) jipprovdi għal rapport ta' implimentazzjoni li għandu jiġi ppreparat mill-Kummissjoni Ewropea kull 5 snin. Minbarra li tindirizza l-implimentazzjoni, id-Direttiva tirrikjedi li dan ir-rapport jenħtieġ li jinkludi wkoll rieżami tal-ambjent akustiku, il-miri u l-miżuri għat-tnaqqis tal-ħsejjes ambjentali (il-leġiżlazzjoni fis-sors), u jivvaluta l-ħtieġa għal azzjonijiet ulterjuri tal-Komunità. Dan it-tieni rapport ta’ implimentazzjoni jirrieżamina s-sitwazzjoni mill-pubblikazzjoni tal-ewwel rapport, u jirrappreżenta wkoll il-pjan ta’ azzjoni ta’ wara l-evalwazzjoni tad-Direttiva, li seħħet fl-2016 taħt il-programm tal-Kummissjoni dwar l-Idoneità u l-Prestazzjoni tar-Regolamentazzjoni (REFIT). Għalhekk jenħtieġ li jinqara flimkien mal-istudju ta’ appoġġ u d-Dokument ta’ Ħidma tal-Persunal rispettivi.

It-tniġġis akustiku għadu problema ambjentali kbira għas-saħħa fl-Ewropa. L-evidenza xjentifika turi li esponiment fit-tul għal livelli għoljin ta’ tniġġis akustiku jista’ jwassal għal effetti serji fuq is-saħħa f’oqsma kkontrollati mis-sistema endokrinali tal-bniedem u mill-moħħ, bħal mard kardjovaskulari, disturb waqt l-irqad u irritazzjoni (sensazzjoni ta’ skumdità li taffettwa l-benessri ġenerali). Skont l-Organizzazzjoni Dinjija tas-Saħħa (WHO), it-tniġġis akustiku jwassal għal problema ta' mard li hija preċeduta biss mit-tniġġis tal-arja, fost il-kawżi relatati mal-ambjent fl-Ewropa.

Il-pressjonijiet u r-riskji għas-saħħa u l-benessri relatati mal-ambjent huma wkoll ċentrali għat-tħassib taċ-ċittadini, u l-Unjoni għandha rwol fis-salvagwardja taċ-ċittadini tagħha minn dawn il-pressjonijiet u r-riskji, u biex tagħmel il-bliet tal-Unjoni aktar sostenibbli. Fis-7 Programm ta’ Azzjoni Ambjentali, ġie stabbilit għan biex jonqos l-għadd ta’ persuni affettwati mill-ħsejjes ambjentali - li għandu jiġi rrapportat skont l-Artikolu 11(2) tad-Direttiva. Għal dan, hemm bżonn ta’ soluzzjonijiet innovattivi li jikkontribwixxu għall-ilħuq tal-prijorità ġenerali Nru. 1 tal-Kummissjoni: A New Boost for Jobs, Growth and Investment.

Fil-livell tal-UE, id-Direttiva 2002/49/KE marbuta mal-valutazzjoni u l-ġestjoni tal-ħsejjes ambjentali hija l-istrument leġiżlattiv ewlieni għall-ħarsien taċ-ċittadini minn tniġġis akustiku eċċessiv ikkawżat mit-traffiku tat-triq, tal-ferroviji u tal-ajruporti, kif ukoll minn installazzjonijiet industrijali kbar. L-għan tagħha huwa wieħed doppju: (1) li tiddefinixxi approċċ komuni maħsub li jevita, jipprevjeni jew inaqqas l-effetti ta’ ħsara tal-istorbju ambjentali u (2) li tipprovdi bażi għall-iżvilupp ta’ miżuri biex jitnaqqas l-istorbju li jiġi minn sorsi maġġuri.

2.Il-kwalità tal-ambjent akustiku fl-UE u l-impatt fuq is-saħħa pubblika

L-EEA wettqet valutazzjoni tal-esponiment taċ-ċittadini Ewropej għall-istorbju għall-Istati Membri tal-Unjoni Ewropea li kopriet 467 agglomerazzjoni (fejn ġew ikkunsidrati toroq, ferroviji, ajruporti u installazzjonijiet industrijali), 86 ajruport ewlieni kif ukoll 186 600 km ta’ toroq ewlenin u 44 320 km ta’ linji ferrovjarji ewlenin barra mill-agglomerazzjonijiet. Peress li r-rapportar mill-Istati Membri għadu mhux lest, id-dejta nieqsa ġiet miżjuda permezz ta’ metodoloġija speċjali li timla l-lakuni. Grafika 1 turi r-riżultati, b’mod separat għal ġewwa u barra mill-agglomerazzjonijiet.

Grafika 1: Għadd ta’ persuni esposti għal storbju ambjentali fl-Ewropa > 55 dB Lden fit-28 Stat Membru tal-UE, 2012, ġewwa u barra mill-agglomerazzjonijiet.

L-istorbju tat-traffiku tat-triq, kemm barra minn kif ukoll ġewwa l-agglomerazzjonijiet, jibqa’ l-aktar sors dominanti li jaffettwa l-espożizzjoni tal-bniedem ’il fuq mil-livelli ta’ rapportar definiti mid-Direttiva, b’total stmat (ġewwa u barra mill-agglomerazzjonijiet) ta’ madwar 100 miljun persuna (kważi 70 miljun ġewwa u 30 miljun barra mill-agglomerazzjonijiet) li jiġu esposti għal storbju tat-traffiku tat-triq li huwa aktar minn 55 dB Lden. Il-linji ferrovjarji huma t-tieni l-aktar sors importanti ta’ storbju b’total ta’ aktar minn 18-il miljun persuna (madwar 10 miljuni ġewwa u 8 miljuni barra mill-agglomerazzjonijiet) li huma esposti għal aktar minn 55 dB Lden, segwiti minn storbju tal-inġenji tal-ajru b’total ta’ kważi 4 miljun persuna (kważi 3 miljuni ġewwa u miljun barra mill-agglomerazzjonijiet) esposti għal aktar minn 55 dB Lden. L-istorbju industrijali f’żoni urbani jesponi lil madwar miljun persuna għal livelli ta’ storbju ogħla minn 55 dB Lden.

Din id-dejta dwar l-esponiment timplika li 14,1 miljun adult huma rritati b'mod sever bl-istorbju ambjentali, 5,9 miljun adult huma disturbati ħafna waqt l-irqad, 69 000 ammissjoni fl-isptarijiet u 15 900 każ ta’ mewt prematura jseħħu kull sena minħabba l-istorbju ambjentali.

Din l-informazzjoni hija limitata għal agglomerazzjonijiet, toroq, linji ferrovjarji u ajruporti li jaqgħu fil-kamp tal-applikazzjoni tad-Direttiva. L-esponiment u l-impatti totali fuq is-saħħa huma għalhekk ogħla.

3.L-implimentazzjoni tad-Direttiva

L-implimentazzjoni tad-Direttiva mill-Istati Membri qed tagħmel progress iżda tvarja b’mod sinifikanti, skont l-għażla tal-livell ta’ ambizzjoni tal-Istati Membri, ir-riżorsi allokati għall-implimentazzjoni, u jekk l-implimentazzjoni hix il-kompitu ta’ awtoritajiet aktar ċentralizzati jew aktar lokali u deċentralizzati. Fil-qosor:

It-traspożizzjoni fil-leġiżlazzjoni nazzjonali saret korrettament fit-28 Stat Membru, kemm permezz tal-adozzjoni ta’ regolamenti ta’ implimentazzjoni ġodda jew permezz ta’ aġġustamenti fil-leġiżlazzjoni eżistenti.

Ma ġiet identifikata l-ebda problema sinifikanti fid-deżinjazzjoni ta’ toroq ewlenin, linji ferrovjarji ewlenin, ajruporti ewlenin u agglomerazzjonijiet li jaqgħu fil-kamp ta’ applikazzjoni tad-Direttiva. Madankollu, f’xi Stati Membri, jippersistu sfidi prattiċi fil-produzzjoni tal-mapep tal-istorbju bejn il-korpi nazzjonali u l-awtoritajiet lokali.

Id-Direttiva ma tistipulax valuri tal-limitu speċifiċi għas-sorsi fil-livell tal-UE, iżda tħalli lill-Istati Membri liberi li jistabbilixxu valuri tal-limitu nazzjonali jekk jixtiequ jagħmlu dan. Tali valuri ġew stabbiliti f’21 Stat Membru, u f’erba’ Stati Membri oħrajn ġew stabbiliti miri mhux vinkolanti. Madankollu, s’issa kien hemm evidenza limitata tal-infurzar effettiv tagħhom.